Kies die regte kleure vir jou kantoor - Jou Werk | Solidariteit WêreldJou Werk | Solidariteit Wêreld
Tuis › 2016-werk › Kies die regte kleure vir jou kantoor
Die feit dat kleur mense se buie en produktiwiteit beïnvloed, is nie nuus nie. Tog is 68% van kantore wit geverf. As jy wil hê jou werknemers moet so innoverend, kreatief en produktief as moontlik wees, is dit dalk 'n goeie idee om na kleurteorie te kyk voor jy kleure vir jou kantoor kies.
Angela Wright, die skrywer van die boek The beginner's guide to colour psychology, bestudeer al vier dekades lank die effek van kleur op mense se gedrag. Sy het ook maatskappye soos Shell, Motorola en The Body Shop met korporatiewe kommunikasie gehelp. Volgens Wright het persoonlikheid wel 'n invloed op hoe kleur geïnterpreteer word, maar tog kan sekere assosiasies met kleur universeel toegepas word.
Wright sê blou is die kleur wat jou denke die meeste stimuleer, en daarom verhoog dit produktiwiteit. Sy waarsku ook dat dit nie die geval met alle werke sal wees nie: Rekenmeesters sal by 'n blou kantoor baat omdat dit effektiwiteit en fokus verbeter. Volgens ander studies het blou 'n kalmerende effek op mense vanweë die assosiasie met die natuur.
As jou werknemers fisiese werk moet verrig, is dit 'n goeie idee om rooi in die werkomgewing te gebruik. Ons assosieer rooi met dringendheid en 'n omgewing waar 'n hoë pas gehandhaaf word. Aangesien rooi by stoptekens en noodvoertuie gebruik word, koppel ons dit ook aan gevaar en versigtigheid. 'n Britse studie wat in 2009 gedoen is, het bevind dat, in vergelyking met blou, rooi die prestasie in detailgeoriënteerde take soos proeflees of die onthou van inligting met 31% verbeter.
Wright beveel aan dat geel in kreatiewe mense se kantore gebruik word. Grafiese ontwerpers, skrywers, kunstenaars en ontwikkelaars sal by geel werkomgewings baat. Geel is 'n positiewe en vriendelike kleur en dit stimuleer innovasie.
Turkoois verhoog ook kreatiwiteit en bevorder nuwe idees. Dié kleur stimuleer ook motivering.
As jy in 'n bedryf werk waar balans belangrik is, gebruik groen in jou kantoor se interieur. Groen is 'n goeie kleur om in die finansiële wêreld te gebruik aangesien dit versekering en 'n gevoel van kalmte kommunikeer. As jy groen in jou kantoor wil inkorporeer, beteken dit nie noodwendig dat die mure groen moet wees nie ̶ dieselfde effek kan met 'n paar potplante verkry word.
Pers word geassosieer met lojaliteit, visie en toekomstige geleenthede.
Dit klink dalk verbeeldingloos om jou mure bruin te verf, maar volgens Wright kommunikeer bruin betroubaarheid, harmonie en ondersteuning. Bruin is 'n vriendelike en toeganklike kleur ̶ gebruik dit in omgewings waar jy mense wil aanmoedig om vir hulp te vra.
KLEURE OM LIEFS TE VERMY
Volgens 'n studie deur die Universiteit van Texas laat grys, beige en wit kantore veral vroue terneergedruk voel, terwyl mans nie van pers en oranje hou nie. Grys kantore laat werknemers ook onbetrokke en moeg voel.